La Bibia piemontèisa/Testament Vej/Isaia/Isaia 4


Isaia

4 

An col dì-là set fomne as contendran n’òm e a-j diran: “It saroma nen ëd pèis, nì për mangé, nì për vestisse, basta mach ch’it në pije për fomna e ch’i portoma tò nòm. Tirne fòra dlë dzonor ëd resté sole”.

Ij dzorvivù ‘d Gerusalem 

An col dì-lì la druensa che ‘l Signor a darà al pais a sarà na coron-a ‘d glòria e dë splendrior pr’ ij dzorvivù d’Israel; ël frut ëd la tèra a-j'ampinirà d’onor e ‘d prestigi. Col che a sarà restà a Sion a vnirà ciamà “pòpol sant” parèj dij survivant: a saran anregistrà për memorieje a vita an Gerusalem.  Quand che Nosgnor a l'avrà lavà le macie dle fije 'd Sion e purificà Gerusalem dal sangh ëspantià, con lë spìrit dël giudissi e lë spìrit ëd purificassion, a sarà antlora che Nosgnor a formerà, dzora ‘d tuta l'estension dël mont ëd Sion e ansima soe ciambreje, na nìvola 'd fum për ël di e në splendrior ëd feu anvisch për la neuit; na tenda a sarà 'd protession për tuta soa grandëssa, e a sarà tanme un pavajon për feje ombra 'd di contra 'l ruin dël sol e a sosta e protession da la tempesta e da la pieuva.

 
Piemontèis 
Bibia
Testament Vej
Isaia